রবিবারের দুপুরে ভয়াবহ দুর্ঘটনা ঘটল নদিয়ার গাঙনাপুরে। গাঙনাপুর থানা এলাকার এক বাজি কারখানায় ঘটল ভয়ানক বিস্ফোরণ। কারখানার খুবই কাছে অবস্থিত গাঙনাপুর থানা। বিস্ফোরণের ফলে পাশেই অবস্থিত ওই থানার জানলা-দরজার কাচও ভেঙে যায়। ছড়িয়ে পড়ে আতঙ্ক। ঘটনায় বহু মানুষের হতাহত হওয়ার আশঙ্কা করছে স্থানীয় জনতা। উদ্ধারকার্য শুরু হয়েছে। 
আজ দুপুরে হঠাৎই গ্যাস সিলিন্ডার ফেটে ওই বাজি কারখানায় আগুন লাগে। প্রচণ্ড বিস্ফোরণের শব্দে কেঁপে ওঠে এলাকা। পরে সেই আগুন ছড়িয়ে পড়ে আশপাশের অন্যান্য কারখানায়। তখন বহু শ্রমিক সেখানে কাজ করছিলেন। ফলে বিস্ফোরণে বহু মানুষ আহত হয়েছেন। আহতদের রানাঘাট মহকুমা হাসপাতালে নিয়ে আসা হচ্ছে।
 
ইতিমধ্যেই ১ জনের মৃত্যুর খবর পাওয়া গিয়েছে। মৃতের সংখ্যা আরও বাড়তে পারে বলে আশঙ্কা করা হচ্ছে।